Bianca Rantala

**Kristina Bianca Rantala** (sündinud 5. veebruaril 1999 Raumas Soomes) on eesti-soome muusik, helilooja ja dirigent. 

Ta on džässi ja bigbändimuusikat viljelev laulja, klahvpillimängija, helilooja, arranžeerija, orkestrijuht ja vokaalpedagoog.

## Haridus
Rantala on õppinud Võru, Räpina ja Põlva Muusikakoolis klassikalist klaverit ja laulu. 

2020. aastal lõpetas ta Georg Otsa nimelise Tallinna Muusikakooli rütmimuusika pillide (klaveri) erialal. Seejärel õppis Soomes Metropolia Rakenduskõrgkoolis muusika produtseerimist ja džässkompositsiooni.

2025. aastal alustas ta magistriõpinguid nii Saksamaal Frankfurdi Muusikaakadeemias heliloomingu alal kui ka Soomes Sibeliuse Akadeemia džässiosakonnas. 

## Töö ja muusikaprojektid
2021. aastal valiti Rantala Saksamaal Kölnis rahvusvahelise programmi "European Composers" heliloojaks (üheks stipendiaadiks viiest). 

2026. aastal osales ta Tallinnas džässiklubi Philly Joe's suve residendiprogrammis, mille raames tutvustas oma heliloomingut ja musitseerimisvorme igal augustinädalal uue kava ja erineva instrumentaalkollektiiviga kontserte andes. 

Jaanuaris 2026 valiti Rantala hooajaks 2026/2027 Soome kutselise džässorkestri UMO Helsinki Jazz Orchestra residentheliloojaks, mis tähendab, et selle aja jooksul kirjutab ta orkestrile uusi tellimusteoseid, mis hakkavad rikastama UMO repertuaari, ning osaleb heliloojana ka orkestri kunstilises kureerimises. 

Ta on õpetanud Georg Otsa nimelises Tallinna Muusikakoolis rütmimuusika laulu ja vokaalansamblit ning juhendanud vokaalansambleid, Georg Otsa nimelise Muusikakooli Bigbändi ja Tallinna Tehnikaülikooli BigBändi. Ta on õpetanud lastele soololaulu ETV Lasteekraani Muusikastuudios.

Alates 2019. aastast on mitmeid tema kontserte ja etteasteid kantud üle ka Klassikaraadios.

## Tegevus heliloojana
Heliloojana viljeleb Bianca Rantala modernset džässi, mida põimib kokku muude žanrite elementidega. Ta on loonud muusikateoseid ja teinud sadu arranžeeringuid paljudele muusikakollektiividele kooridest sümfooniaorkestriteni, sealhulgas Tallinna Kammerorkestrile, Vantaa Orchestrale, Subway Jazz Orchestrale, New Wind Jazz Orchestrale, Kaitseväe orkestrile, Estonian Dream Big Bandile ja paljudele teistele.

2024. aasta aprillis kanti džässifestivali Jazzkaar avakontserdil ette tema komponeeritud uudisteos "Moral Paradox", mille naisvokaalsolist oli ta ise, meesvokaalsolist oli Jukka Eskola ning keelpilliorkestrit juhatas Valter Soosalu. 

## Tunnustus
*2016 – lauljate konkursi "Space 2016" peapreemia laureaat (Vilnius, Leedu)
*2018, 2019, 2020 – Uno Naissoo nimelise heliloomingu konkursi laureaat
*2020 – võistluse "Baltic Big Band Composition Contest" võitja
*2021 – programmi "European Composers" stipendiaat (Köln, Saksamaa)
*2023 – võistluse "Nordic Composer Contest" võitja
*2025 – Aasta Jazzihelilooja auhinna laureaat
*2025 – Jaak Sooääre nimelise stipendiumi stipendiaat

## Isiklikku
Bianca Rantala, kelle isa on soomlane ja ema eestlane, on sündinud Soomes, kuid ta lapsepõlv möödus Lõuna-Eestis. Õpingud (ja hiljem töö) Georg Otsa nimelises muusikakoolis tõid ta elama Tallinna. Pärast 2020. aastal Soomes muusikaõpingute alustamist on ta oma teise kodu rajanud sünnipaika Raumasse, kus tal on loomemaja koos tiibklaveri ja helistuudioga.

## Viited

## Välislingid
*Bianca Rantala debüütsingel "Bipolar Tuesday" MuusikaPlaneet, 17. detsember 2021
*Merli Vajakas. Helilooja Bianca Rantala: kui mingi asi võtab enda kütkesse, siis keskendun sellele täielikult Eesti Päevaleht / Delfi.ee, 18. aprill 2024